Goeie verdediging was aan die orde van die dag. Bo word ’n speler van St. Helenabaai deur Pella vasgevat.Foto:
Die besoekers het met ’n sterk wind agter die blad gespeel en die eerste 30 minute van die wedstryd oorheers.
Pella, met sy een voet reeds in die uitspeelronde, het egter met die wind in sy gesig gewys hy is die hongerste van die twee spanne. St. Helenabaai het in die eerste helfte verskeie geleenthede geskep, maar rotsvaste verdediging van die tuisspan het verhoed dat die besoekers meer punte aanteken.
St. Helenabaai se skitterende verdediging het die tuisspan egter gekniehalter om sy gebiedsvoordeel in punte om te skep. Twee strafdoele deur Jade Solomons het egter Pella se wa deur die drif getrek.
Saldanha het met sy oorwinning van 47-20 oor Mamre ook reeds verseker dat hy die streekwenner sal wees.
Hopefield, wat ná die eerste ronde beter rugby speel, het op sy tuisveld vir ’n verrassing gesorg toe die span Vredenburg met 27-26 geklop het. Hopefield sal die naweek na die Agterbaai reis waar ’n omgekrapte Albatros-span op hom wag.
Vredenburg sal wil vergoed vir die afgelope paar wedstryde en ná die oorwinning oor Saldanha is die span egter net ’n skadu van sy ou self wanneer hy Paternoster onthaal.
Velddrif, wat ’n blaaskans geniet het, reis Langebaan toe en is in ’n stryd met St. Helenabaai om die derde plek op die punteleer gewikkel.